Tazza tad-Dinja tal-Futbol 2018 It-Tazza tad-Dinja tal-Futbol 2018 kienet il-21 edizzjoni tat-Tazza tad-Dinja li saret fir-Russja bejn l-14 ta' Ġunju u l-15 ta' Lulju 2018. Minbarra li hija l-ewwel darba għar-Russja li ospitat din il-kompetizzjoni, din kienet l-ewwel darba mill-2006 li pajjiż Ewropew ospita fih it-Tazza tad-Dinja. Bi spiża stmata għal 'il fuq minn $14.2 biljun, din kienet l-aktar Tazza tad-Dinja għolja fl-istorja. Din kienet ukoll l-ewwel darba li ntużat is-sistema tal-"video assistant referee" (VAR). Il-finali saret fil-15 ta' Lulju fil-Luzhniki Stadium f'Moska bejn Franza u l-Kroazja. Franza rebħu l-konfront 4–2 biex kisbu t-tieni titlu tat-Tazza tad-Dinja, ir-raba' rebħa konsekuttiva għal tim Ewropew. Il-proċess tal-għażla għall-pajjiżi ospitanti għat-Tazza tad-Dinja 2018 u 2022 beda f'Jannar tal-2009, u l-assoċjazzjonijiet nazzjonali kellhom sat-2 ta' Frar 2009 biex jgħarrfu lill-FIFA bl-interess tagħhom. Għall-bidu disa' pajjiż irreġistraw għat-Tazza tad-Dinja 2018, però iktar tard il-Messiku rtirat l-offera tagħha, u l-Indoneżja ġiet irrifjutata mill-FIFA fi Frar tal-2010 wara li l-gvern Indoneżjan falla li jibgħat ittra biex isostni l-offerta tagħhom. Matul il-proċess, l-Awstralja, il-Ġappun u l-Istati Uniti ftit ftit irtiraw il-kandidatura tagħhom. Finalment, l-aħħar offerti għat-Tazza tad-Dinja kienu ġejjin mill-Ingilterra, ir-Russja, il-Pajjiżi l-Baxxi/il-Belġju, u l-Portugall/Spanja. It-22 membru tal-Kumitat Eżekuttiv tal-FIFA ltaqa' f'Żurigu fit-2 ta' Diċembru 2010 sabiex jivvota għall-pajjiż ospitanti, u r-Russja rebħet dan id-dritt fit-tieni rawnd tal-votazzjoni. Ir-riżultat finali kien: Għall-ewwel darba fl-istorja tat-Tazza tad-Dinja, kull pajjiż eleġibbli – il-209 assoċjazzjoni membru tal-FIFA minbarra l-ospitanti tar-Russja li kkwalifikaw awtomatikament – daħlu fil-proċess ta' kwalifikazzjoni. Iż-Żimbabwe u l-Indoneżja kienu skwalifikati qabel ma lagħbu l-ewwel logħba, u Ġibilità u Kosovo daħlu għall-ewwel darba fil-kompetizzjoni wara li ngħaqdu mal-FIFA fit-13 ta' Mejju 2016. L-ewwel logħba ta' kwalifikazzjoni saret f'Timor Leste fit-12 ta' Marzu 2015 bħala parti mir-rawnd ta' kwalifikazzjoni taż-Żona Ażjatika, u t-tlugħ tal-poloz għall-fażi ta' kwalifikazzjoni prinċipali saru f'San Pietruburgu, ir-Russja, fil-25 ta' Lulju 2015. Mit-32 pajjiż li kkwalifikaw għall-fażi finali tat-Tazza tad-Dinja, għoxrin minnhom ikkompetew fl-edizzjoni preċedenti tal-2014. Kemm l-Iżlanda u l-Panama kkwalifikaw għall-ewwel darba, b'tal-ewwel issir l-iżgħar pajjiż f'termini ta' popolazzjoni li qatt laħaq din il-fażi. Pajjiżi oħra li rritornaw wara nuqqas ta' mill-inqas żewġ edizzjonijiet jinkludu: l-Eġittu, li rritornaw għall-finai wara assenza ta' 28 sena mill-1990; il-Marokk, li l-aħħar li kkompeta kien fl-1998; il-Perù, wara waqfa ta' 36 sena mill-1982; u s-Senegal, li kkwalifikat għat-tieni darba wara li waslet sal-kwarti tal-finali fl-2002. B'kuntrast, pajjiżi ta' stoffa fallew li jikkwalifikaw: l-Italja (rebbieħa ta' erba' titli), l-Olanda (finalisti telliefa għal tliet darbiet), iċ-Ċili (detentur tal-Copa América), il-Kamerun (detentur tat-Tazza Afrikana) u l-Istati Uniti (detentur tal-Gold Cup). It-tlugħ tal-poloz saru fl-1 ta' Diċembru 2017 ġewwa Moska. It-32 tim ġew mifruxa fi tmien grupi ta' erbgħa. Għat-tlugħ tal-poloz, it-timijiet ġew allokati f'erba' urni skont il-pożizzjoni tagħhom fil-klassifika dinjija tal-FIFA ta' Ottubru 2017. L-ewwel urna kellha lir-Russja bħala l-pajjiż ospitanti u l-aqwa sebgħa timijiet, it-tieni urna bl-aqwa tmien timijiet ta' wara, u l-kumplament għaż-żewġ urni li jsegwu. Din kienet tvarja mit-tlugħ tal-poloz li saru għall-edizzjonijiet ta' qabel, fejn is-soltu l-ewwel urna kienet tkun ibbażata skont il-klassifika tal-FIFA u l-urni l-oħra skont raġunijiet ġeografiċi. L-iskeda sħiħ ġiet imħabbra mill-FIFA fl-24 ta' Lulju 2015 (mingħajr ħinijiet tal-bidu tal-logħob). Ir-Russja ġiet pożizzjonata f'A1 fil-fażi tal-gruppi u se tilgħab fil-logħba tal-ftuħ kontra l-Arabja Sawdija fl-14 ta' Ġunju fil-Luzhniki Stadium. Dan l-istess grawnd se jospita fih it-tieni semifinali tal-11 ta' Lulju u l-finali tal-15 ta' Lulju. Il-Krestovsky Stadium f'San Pietruburgu se jżomm fih l-ewwel semifinali tal-10 ta' Lulju u l-logħba għat-tielet post fl-14 ta' Lulju. It-timijiet jilgħabu darba kontra xulxin, bl-aqwa tnejn minn kull grupp javvanzaw għar-rawnd tal-aħħar sittax. Fil-fażi eliminatorja, jekk logħba tispiċċa fi dro wara l-ħin regulari, jintlagħab il-ħin supplementari (żewġ perjodi ta' kwarta kull wieħed) u, jekk ikun neċessarju, jingħataw l-għoti tal-penalties biex jiddeterminaw ir-rebbieħ.